Utirikas

Utirikas () – koralinis atolas Ramiajame vandenyne, Maršalo Salose, Ratako salų grandinės šiaurėje. Atolas yra tuoj į rytus nuo Takos atolo, artimiausias atolas į pietus – Ailukas, į šiaurę – Bikaras.

Atolas trikampio formos, ilgis 16 km, plotis 10 km. Rifas vakaruose su pertrūkiais, jį sudaro 10 salelių, iš kurių didžiausios – Utiriko (pietrytinis kampas) ir Aono (pietvakarinis kampas). Atolo sausumos plotas 2,43 km², lagūnos plotas 55,73 km².

Atolą 1527 m. pastebėjo Alvaro de Saavedros ekspedicija. Utirikas patyrė radioaktyvią taršą dėl branduolinių bandymų Bikinio atole.

1998 m. Utirike gyveno 409 gyventojai. Jie gyvena Utiriko kaime, šalia kurio yra lėktuvų nusileidimo takas.


Kategorija:Maršalo Salų salos